user
Tulis satu karangan yang membincangkan usaha-usaha menunjukkan rasa cinta akan negara.


assistant
Tahun 2023 menjadikan Malaysia sebuah negara yang telah mengecapi kemerdekaan daripada penjajah selama 66 Tahun. Sepanjang tempoh pasca kemerdekaan tersebut, pelbagai kejayaan dan kegagalan yang kita lalui namun keutuhan masyarakat yang berbilang bangsa serta agama ini kekal ibarat pohon kuat berdiri kerana akarnya, akar kuat kerana tanahnya. Namun begitu, kesibukan untuk mengejar pembangunan di pelbagai sudut ekonomi dan sosial telah menyebabkan rasa cinta akan negara berkurangan khususnya dalam kalangan golongan muda. Ledakan teknologi yang memudahkan perkongsian maklumat bukan sahaja membantu dari segi perkembangan pendidikan tetapi juga telah memudahkan pengaruh luar untuk meresap masuk ke pemikiran masyarakat kita. Kesannya, rasa cinta akan negara semakin pudar dan keinginan untuk ke negara luar semakin bertambah. Oleh yang demikian, penting untuk kita bincangkan, usaha-usaha yang boleh dilaksanakan supaya masyarakat kita mampu untuk menunjukkan rasa cinta akan negara.

Pertama sekali, kita perlu mulakan dengan perkara yang menjadi tunjang utama masyarakat hari ini iaitu media massa. Hampir keseluruhan orang awam di Malaysia menghabiskan masa melayari media sosial atau menonton media arus perdana di televisyen. Pemimpin negara seharusnya menggunakan kesempatan ini untuk menjadikan media arus perdana sebagai medan perkongsian utama terhadap rasa cinta akan negara. Media seharusnya mengawal kandungan mereka dengan mengurangkan kandungan dari negara luar dan memperbanyakkan kandungan hasil kerja tempatan. Ruang waktu iklan boleh diselitkan dengan pesanan khidmat masyarakat yang mengingatkan orang awam untuk mencintai negara ini. Filem dan drama yang bertemakan kenegaraan harus ditayangkan secara berkala bukan sahaja pada bulan kemerdekaan. Inisiatif ini secara langsung dapat membantu masyarakat terutamanya golongan muda untuk mengenali negara yang mereka diami bak kata pepatah, tidak kenal maka tidak cinta.

Semangat cinta akan negara juga boleh disemat dengan memperkasa budaya dan warisan bangsa. Sebagai contoh, pemakaian baju kebangsaan di sekolah dan badan kerajaan pada hari Jumaat serta pemakaian batik pada hari Khamis. Rutin ini bukan sahaja untuk membentuk disiplin tetapi juga menghargai pakaian kebangsaan kita. Jika bukan kita yang meraikan warisan bangsa kita siapa lagi yang akan melakukannya?. Perkembangan budaya pemakaian baju kebangsaan sewaktu majlis graduasi oleh mahasiswa dan mahasiswi negara juga wajar diteruskan. Mereka terutamanya yang menuntut di universiti luar negara telah memperkenalkan identiti negara kita kepada masyarakat asing. Perkara yang mungkin dianggap remeh oleh segelintir masyarakat ini sebenarnya memberikan kesan yang besar kepada semangat cinta akan negara. Intihannya, memperkasa budaya dan warisan bangsa kita di setiap aspek kehidupan hari ini dapat menyemarakkan rasa cinta akan negara.

Dalam kita sedar ataupun tidak, menggunakan produk keluaran tempatan juga salah satu usaha menyemai rasa cinta akan negara dalam diri masing-masing. Hal ini kerana, membeli dan memakai produk keluaran tempatan menunjukkan kita percaya dengan hasil tenaga kerja kita. Apabila kepercayaan itu diterjemah kepada jumlah pembelian yang mamapu memajukan usahawan tempatan, mereka pasti akan menghasilkan produk yang lebih berkualiti serta mampu bersaing secara global. Misalnya, pembelian beras jenama tempatan seperti Faiza, Jati dan Cap Rambutan dapat membantu perusahaan ini untuk menghasilkan beras yang lebih berkualiti. pada masa yang sama meningkatkan kemampuan negara untuk menghasilkan beras seterusnya dieksport untuk pasaran antarabangsa. Produk tempatan seringkali dipandang rendah oleh masyarakat kita sendiri dan pihak berkuasa perlu melakukan inisiatif seperti kempen membeli barangan Malaysia dengan lebih baik. Tuntasnya, menggunakan produk tempatan dapat meningkatkan rasa cinta akan negara.

Akhir sekali, usaha yang paling utama dalam menyemat rasa cinta dalam diri seseorang adalah peranan ibu dan bapa memberikan contoh terbaik. Kita tidak boleh nafikan ibu dan bapa masa kini sibuk bekerja demi menyara kehidupan keluarga masing-masing. Tetapi tanggungjawab mendidik anak tidak boleh dilupakan. Ibu dan bapa seharusnya menunjukkan bagaimana mereka mencintai negara kepada anak-anak mereka. Persis peribahasa Melayu, melentur buluh biarlah dari rebungnya. Pada masa lapang seperti hari minggu, ibu dan bapa boleh membawa anak-anak berkunjung ke tempat-tempat bersejarah atau muzium. Lawatan ke tempat ini dapat membantu anak-anak mempelajari sejarah negara serta mengisi masa lapang mereka dengan perkara yang bermanfaat. Apabila anak-anak sedar akan kepentingan mencintai negara dan berusha untuk mengekalkan kedaulatannya, mereka akan lebih menghargai ibu dan bapa mereka yang sebelum ini melakukan pengorbanan yang sama. izharnya, ibu dan bapa memainkan peranan yang penting untuk memupuk semanagt cinta akan negara.

Kesimpulannya, pelbagai usaha boleh dijalankan oleh setiap pihak dalam memastikan rasa cinta akan negara dalam kalangan masyarakat kita kekal selamanya. Pepatah melayu ada berkata, hujan emas di negeri orang hujan batu di negeri sendiri, lebih baik di negeri sendiri. Pepatah ini membawa maksdu sejauh mana kemajuan neagra asing, adlahlebih baik kita menghargai negara kita yang selama ini menjadi tempat kita berteduh dan mencari rezeki. Setiap ahli masyarakat mempunyai obligasi untuk memastikan negara kita mengekalkan kedaulatannya serta berkembang maju seiring dengan negara membangun yang lain.